**Kauza Čistý deň** je kauza zneužívania mladistvých v resocializačnom zariadení pre drogovo závislých mladých ľudí Čistý deň v Galante.

Kauza
-----

Do povedomia verejnosti sa dostala v septembri 2016 po uverejnení blogu vtedajšej poslankyne Natálie Blahovej (SaS). V blogu nazvanom „Requiem pre znásilnené dievčatá" opísala znásilnenia viacerých maloletých v zariadení. Podľa rozsudku k znásilneniu došlo vo februári 2014. V neskoršom rozhovore Blahová situáciu obetí opisuje takto: „Tam sa na nich štiepalo drevo, čistili zubnými kefkami bazény, hladovali, behali v pyžame po ulici, boli priviazané za nohy, na samotkách."

Dopady kauzy
------------

Natália Blahová v apríli 2017 iniciovala odvolávanie ministra práce, sociálnych vecí a rodiny, Jána Richtera (SMER-SD). Odvolávanie iniciovala pretože pôvodne ministerstvo napriek odporúčaniam odmietlo Čistému dňu odobrať akreditáciu. Na schôdzi mala takmer troj hodinové vystúpenie kde citovala z výpovedí údajných bývalých klientov zariadenia. Na nočnej schôdzi nakoniec ministra neodvolali: za bolo 57 poslancov, proti 68 a dvaja nehlasovali.

V kauze sa angažoval aj vtedajší poradca premiéra Erik Tomáš (vtedy za SMER-SD), robil vedúcim, manželom Tománkovcom, „hodiny PR manažmentu".

V júni 2018 poslanci Trnavského samosprávneho kraja zrušili prenájom jednej z budov Čistému dňu zmluvu a vypožičanie druhej budovy. Vypožičanú budovu Čistý deň odmieta vrátiť, TSK sa chce brániť právnou cestou.

V dôsledku tejto aféry bola k 31. augustu 2019 neziskovej organizácii Čistý deň definitívne odobratá akreditácia Ministerstva práce, sociálnych vecí a rodiny.

Podľa informácií z februára 2020 bývalý riaditeľ Peter Tománek pôsobil v organizácii Cor Centrum v Krupine. Tá sa venuje dospelým klientom. Podľa zistení Natálie Blahovej ministerstvo nekontrolovalo či Tománek spĺňa zákonnú povinnosť bezúhonnosti. Pochybnosti mali byť aj o jeho psychickej spôsobilosti. Blahová upozorňuje, že Cor Centrum v minulosti pracovalo aj s mladistvými.

V máji 2021 bol prvý pojednávací deň žaloby organizácie Čistý deň voči Natálii Blahovej za „neoprávnený zásah do dobrej povesti právnickej osoby". Čistý deň požaduje odškodné 60 tisíc eur a ospravedlnenie. K júnu 2021 Blahová čelila piatim žalobám, jednu z nich okresný súd už zamietol ale existovala možnosť odvolania sa. Podľa sudkyne Blahová nemohla poškodiť povesť zariadenia, lebo ju už predtým malo zlú. Obvinenia Blahovej mali „šikanózny charakter".

Vedúci centra zatiaľ potrestaní neboli.

Odsúdenia
---------

Prvý odsúdený bol psychológ zariadenia, ktorý bol odsúdený na podmienečný trest 32 mesiacov s 3-ročnou skúšobnou dobou.

Druhým odsúdeným bol kuchár zariadenia Jakub Filo, ktorý bol v júni 2021 za sexuálne zneužívanie odsúdený na 5 rokov a 4 mesiace odňatia slobody. Riaditeľ Čistého dňa Peter Tománek neskôr pripustil, že k udalosti došlo, išlo podľa neho o dobrovoľný „sex na rozlúčku". Kuchár sa k júnu 2021 do väzenia nenahlásil a bolo po ňom vyhlásené pátranie.

Referencie
----------

1. 1 2 3   *Čistý deň definitívne prišiel o akreditáciu, takmer dva roky od prevalenia kauzy* [online]. slovensko.hnonline.sk, [cit. 2021-06-11]. Dostupné online.
2. 1 2 3  FOLENTOVÁ, Veronika. *Ministra Richtera pre Čistý deň opozícia neodvolala, Fico urážal Blahovú* [online]. N Press, 2017-04-07, [cit. 2017-05-26]. Dostupné online.
3. ↑  BLAHOVÁ, Natália. Requiem pre znásilnené dievčatá. *Denník N Blog* (Bratislava: N Press), 2016-09-09. Dostupné online [cit. 2021-06-14].
4. ↑  SITA. Odsúdili už druhého človeka z Čistého dňa: Za sexuálne zneužívanie dostal viac ako päť rokov. *SME* (Bratislava: Petit Press), 2021-06-08. Dostupné online [cit. 2021-06-14]. ISSN 1335-4418.
5. 1 2 3 4 5  GEHREROVÁ, Ria. Blahová o Čistom dni: Tománek opäť pracuje v resocializačnom centre a ja čelím piatim žalobám. *Denník N* (Bratislava: N Press), 2021-06-30. Dostupné online [cit. 2021-07-07]. ISSN 1339-844X.
6. 1 2  SITA. Čistý deň žiada od Blahovej ospravedlnenie a odškodné 60-tisíc eur. *SME* (Bratislava: Petit Press), 2021-05-11. Dostupné online [cit. 2021-06-14]. ISSN 1335-4418.
7. ↑  Aktuality.sk, Zastavme korupciu. + PLUSKočner má prsty aj v Čistom dni, exriaditeľ Tománek zas nové miesto. *Aktuality.sk* (Bratislava: Ringier Axel Springer Slovakia), Správy. Dostupné online [cit. 2021-06-14].
8. ↑  BLAHOVÁ, Natália. Tománek z Čistého dňa zas pracuje so závislými. Ministerstvo je s tým v pohode. *Denník N Blog* (Bratislava: N Press), 2020-06-04. Dostupné online [cit. 2021-06-14].
9. 1 2  SITA. Odsúdili už druhého človeka z Čistého dňa: Za sexuálne zneužívanie dostal viac ako päť rokov. *SME* (Bratislava: Petit Press), 2021-06-08. Dostupné online [cit. 2021-06-14]. ISSN 1335-4418.